朝廷
作者：程登吉
朝代：明
篇章：幼學瓊林 卷一

paragraphs: 三皇爲皇，五帝爲帝。以德行仁者王，以力假仁者霸。天子天下之主，諸侯一國之君。官天下，乃以位讓賢；家天下，是以位傳子。陛下尊稱天子，殿下尊重宗藩。皇帝即位曰龍飛，人臣覲君曰虎拜。
皇帝之言，謂之綸音；皇后之命，乃稱懿旨。椒房是皇后所居，楓宸乃人君所蒞。天子尊崇，故稱元首；臣鄰輔翼，故日股肱。龍之種，麟之角，俱譽宗藩；君之儲，國之貳，首稱太子。帝子爰立青宮，帝印乃是玉璽。
宗室之派，演於天潢；帝胄之譜，名爲玉牒。前星耀彩，共祝太子以千秋；嵩嶽效靈，三呼天子以萬歲。神器大寶，皆言帝位；妃嬪媵嬙，總是宮娥。姜後脫簪而待罪，世稱哲後；馬后練服以鳴儉，共仰賢妃。唐放勳德配昊天，遂動華封之三祝；漢太子恩覃少海，乃興樂府之四歌。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。